***Tisztelt Választópolgárok!***

***Az országgyűlési képviselők választására 2014. április 6-án kerül sor. Továbbra is lehetőségük van a magyarországi lakcímmel rendelkező választópolgároknak a központi névjegyzékkel kapcsolatos kérelmek benyújtására.***

A magyarországi lakcímmel rendelkező választópolgár kérheti

*a)* nemzetiséghez tartozásának,

*b)* szavazási segítség iránti igényének,

*c)* személyes adatai kiadása megtiltásának bejegyzését a központi névjegyzékbe, illetve a bejegyzés törlését

Ezen kérelmeken kívül lehetőség van a külképviseleti névjegyzékben vétel iránti, átjelentkezési kérelmet illetve mozgóurna iránti kérelmet is benyújtani.

**Szavazás külföldön**

Aki a szavazás napján előreláthatólag külföldön szeretne élni a választójogával, legkésőbb a **2014. március 29-én 16.00 óráig** kell kérnie **felvételét a külképviseleti névjegyzékbe** a magyarországi lakóhelye szerinti helyi választási iroda vezetőjétől. A kérelem benyújtható személyesen, levélben, a [www.valasztas.hu](http://www.valasztas.hu/) honlapon vagy – ügyfélkapus regisztráció esetén – a [www.magyarorszag.hu](http://www.magyarorszag.hu/) honlapon.

A kérelem nyomtatvány a [www.medinafalu.hu](http://www.medinafalu.hu) honlapon a „Választás 2014.” menü alatt megtalálható.

Ha a külképviseleti névjegyzékbe történt felvételét követően módosítja korábbi szándékát, és **mégis Magyarországon szeretne szavazni**, legkésőbb **2014. március 29-én 16.00 óráig kérheti** a lakcíme szerinti helyi választási iroda vezetőjétől, hogy a **külképviseleti névjegyzékből törölje és vegye vissza a lakóhelye szerinti szavazókör névjegyzékébe.**

**Szavazás Magyarországon a lakóhelytől távol**

Aki a szavazás napján Magyarországon, de nem a lakóhelyén tartózkodik, lehetősége van arra, hogy **átjelentkezésre irányuló kérelmet** terjesszen elő.

Az átjelentkezésre irányuló **kérelemnek** a választás kitűzését követően, legkésőbb a **2014. április 4-én 16.00 óráig** kell megérkeznie a lakcíme szerinti helyi választási irodához.

Ha az átjelentkezési kérelem benyújtását követően módosítja korábbi szándékát, és **mégis a lakóhelye szerinti szavazóhelyiségben vagy más település szavazóhelyiségében szeretne szavazni**, a **2014. április 4-én 16.00 óráig** kérheti a lakcíme szerinti helyi választási iroda vezetőjétől az átjelentkezési kérelme módosítását vagy visszavonását.

Az átjelentkezéssel szavazó választópolgár a lakcíme szerinti országgyűlési egyéni választókerület szavazólapján és az országos listás vagy nemzetiségi listás szavazólapon szavaz.

**Szavazás mozgóurnával**

Aki egészségi állapota vagy fogyatékossága, illetve fogva tartása miatt nem tud megjelenni a szavazóhelyiségben, **mozgóurna iránti kérelmet** nyújthat be.

A kérelmet a **2014. április 4-én 16.00 óráig** a helyi választási irodához, a **szavazás napján 15.00 óráig** a szavazatszámláló bizottsághoz nyújthatja be. **Mozgóurna csak írásban kérhető adatai pontos feltüntetésével és aláírásával ellátott bejelentésben!**

**FONTOS SZABÁLY**, hogy aki ***átjelentkezési kérelem alapján lakóhelyétől eltérő településen és mozgóurnával*** szeretne szavazni, az a kérelmét a szavazás napján **csak a kijelölt szavazókörben adhatja le**, mert csak ebből a szavazókörből tud hozzá a szavazatszámláló bizottság két tagja mozgóurnával kimenni.

**A fenti kérelmek benyújthatók**

* személyesen a lakóhelye vagy a bejelentett tartózkodási helye szerinti helyi választási irodába,
* levélben, a választás hivatalos honlapján, illetve ügyfélkapun keresztül a lakóhelye szerinti helyi választási irodába.

A **kérelemnyomtatványok elérhetők** a [www.medinafalu.hu](http://www.medinafalu.hu) „Választás 2014” menü alatt, valamint a Nemzeti Választási Iroda honlapján ([www.valasztas.hu](http://www.valasztas.hu/)) is.

A választással kapcsolatos bármely kérdésben a Helyi Választási Iroda tagjai közül az alábbi személyekhez fordulhatnak:

dr. Baranyai Eszter, HVI vezető 74/436-033

Parrag Istvánné, HVI iroda munkatárs 74/434-010

Tisztelettel HVI vezető